
๏ ท่วงท่าดังชีวิตอิสระ
เหินสู่ทะเลหาวเก็บดาวฝัน
หรือบินสูงมุ่งหวังรังสิมันต์
คว้าบุหลันเรียวเด่นเป็นกำไร

๏ ด้วยกระพือโผร่างออกห่างด้าว
เกินกว่าก้าวเหยาะย่างบนทางใหญ่
อิสระอิสระกระพือไกล
ประหนึ่งไม่มีวันต้องผันลง

๏ อิสระที่กล่าวเล่าในหล้า
ล้วนเสาะหาความสบายด้วยใจหลง
ด้วยอึดอัดชีวิตถูกขีดวง
จึงประสงค์พ้นกรอบครอบกะลา

๏ ไปให้พ้นเบื่อหน่ายดั่งใจคิด
ท่องชีวิตเที่ยวเตร่ระเหหา
อยากจะเที่ยวท่องไปถิ่นไกลตา
ทุกเขตฟ้าเขตสมุทรสุดแผ่นดิน

๏ ฟ้ามองดูไม่ไกลเท่าไหร่นัก
เหินสักพักก็คงประสงค์สิ้น
จะเก็บดาวทั่วโพยมสมดังจินต์
เอาสิตางศุ์เป็นปิ่นเยี่ยงศังกร

๏ มหานทีฤๅจะใหญ่เกินไปถึง
ปีกยังตรึงกางหยัดสะบัดร่อน
เขาว่าทรัพย์ล้ำค่าในสาคร
อีกดงดอนทั้งสิ้นจะบินไป

๏ แต่กลับเพียงโผตนพ้นเพียงครู่
ต้องร่อนลู่ลงหาธานินทร์ใกล้
แม้จะโผสู่หาวอีกเท่าใด
มิอาจได้ดาวเด่นเป็นรางวัล

๏ แท้เป็นเพียงอีกกะลาที่มาครอบ
แค่สิ่งชอบสิ่งใหม่ที่ใจปั้น
ปรุงแต่งแล้วยึดว่าค่าอนันต์
โดยมิบั่นฆ่าเหตุกิเลสตน

๏ ท่วงท่าดังชีวิตอิสระ
หากมิละอนุสัยก็ไร้ผล
ผละกะลากี่ครั้งก็วังวน
มิอาจพ้นกะลาใหม่ให้หมกตัว

๏ เพราะกระเสือกกระสันด้วยตัณหา
อวิชชาแทรกไว้อยู่ในหัว
หากต้องการอิสระละหมองมัว
ต้องล้างทั่วสะอาดซึ้งถึงแก่นใจ ๚ะ๛

